भारती चुप रेई। उस कन्ने कोई गल्ल कीते विना गै अपूर्ब चली गेआ। ओ नौकरी करने मुजब वर्मा आया हा। थोड़े दिनें दा गै ते मेल-मिलाप हा उंदा। ओ सोचना लगी : अपूर्ब कर्मकाण्डी ब्राह्मणें दा जागत ऐ. उसदा अपना देश-समाज ते घर-बार ऐ। उत्तें उसदे अपने सज्जन-मित्र होने न।’ ते इद्दर बचैरी भारती ऐ-अपना देश नेईं, भर कुल्ला नेईं मां नेईं बब्ब नेईँ-जिसगी ओ अपना गलाई सकै, ऐसा कोई बी इस संसारै च नेईं उस अछूत-ईसाई कुड़ी दा... इस करी इयै जनेह् दों जनें दी सांझ मुक्की गै गेई ता इसदा के चोड़ा ऐ! भारती जड़ पत्थर-जन बेठी दी रेई। ते न्हेरे च उसदी अक्खीं चा अत्थरूं किरै करदे हे!